利是

利是，又稱利事
，有時讀做「勵事 ()」，又寫做利市、勵事，中國北方叫做紅包、紅封包，即係紅色封包住嘅錢，係種禮物，紅色喺中國文化代表喜慶。喺過年、結婚同生日等喜慶場合送錢做禮物都會用到，而喺呢啲場合送利是畀人係中國傳統嘅習俗。利是入面通常會擺入有吉祥寓意數目嘅錢，例如有「8」字，同埋雙數結尾數目嘅錢。

傳統嘅利是會用一張紅紙包住啲錢。但近年有好多地方都改用機器印製嘅小信封。每年臨近農曆新年，各大商業機構都有整利是派畀顧客。

新年
中國傳統文化習慣喺利是入幾多錢成日同雙方交情成比例。
喺除夕由家長派畀細路嘅利是叫做壓歲錢，係表示將祝福同好運帶畀佢哋。
每年農曆新年期間都有派利是嘅習俗：
有啲地區，已婚人士會派利是畀未結婚嘅親友，叫「逗利是」，不過，而家喺香港同澳門有啲同居幾年嘅情侶、未婚媽媽或者爸爸、同埋一啲未婚嘅中老年人都會派利是。
喺中國大陸，派利是嘅習慣通常淨係會派畀比較親近嘅親戚朋友之間。
台灣就係由已經出社會嘅人派畀未出社會嘅後輩。
喺部分地區，新年派利是嘅範圍比較廣泛，例如鄰居屋企嘅細路、普通交情嘅同事之間都有可能派利是，但呢種利是入面嘅金額往往比較細，有啲人甚至會喺利是入啲5蚊銀或者10蚊紙。
另外，重有啲人會派利是畀大廈保安員、助手，或者酒樓侍應等。
喺部分地區，農曆新年時各機構通常都會向所有員工派一封「開工利是」。而公司內結咗婚嘅員工或者上司，通常亦會向同事或下屬派利是。
今時今日，好多人習慣咗用啲新印製嘅銀紙嚟派利是，有人認為除咗比較雅觀之外，新銀紙亦都寓意去舊迎新，因為咁，所以每年農曆新年之前，好多銀行嘅現鈔提取量都會急劇增加。印鈔廠亦都會有印新銀紙嘅壓力。部分環保主義者認為呢個習慣唔環保。所以，2006年開始港澳政府就叫啲市民喺農曆新年期間用舊鈔嚟封利是，而銀行亦都會準備「迎新鈔」畀市民封利是。

利是封

相傳送利是嘅習俗，喺好耐以前就流行，但嗰時啲人不過係以寓意吉祥嘅鮮紅色紙，包住一張寫滿祝福字句嘅字條，送畀親朋好友，以表心意。到咗大概300年前，啲人就改用一張形狀同正方形相若嘅紅紙，包住啲銅錢，封作「利是」。而第一代嘅利是封，大概喺1900年印刷術開始多人用時，先至出現。當時嘅所謂利是封，做法超簡單，只係紅紙印上黃油，再喺未乾嘅黃油上曬上金粉，效果就好似而家燙咗金字嘅利是封咁，而圖案就多以簡單爲主，再配上吉利嘅字句。

賀禮
除咗農曆新年之外，喺其他喜慶場合，好似婚禮、新店開張咁亦有送利是嘅習慣。因為賀禮利是嘅金額通常唔少，所以好多人喺收到婚禮請柬嘅時候，會講笑叫佢做「紅色炸彈」，意味住又要拎一筆賀禮出嚟做利是。香港同埋澳門就叫佢做「做人情」。

其他民族相似嘅習俗
越南：派「利市」。
日本：家長會派畀細路，類似華人社會嘅壓歲錢，不過係用白色封套包裝，而且封套上會寫上接受人嘅名。
馬來西亞：傳統馬來人會派一種入面有錢嘅綠色封套，附有一啲伊斯蘭嘅圖案，咁係受咗華人響節慶時派利是嘅影響。

同利是相關嘅犯罪
送利是以前亦係華人慣常用嘅貪污手法。行賄嘅一方畀對方利是，以作為某種服務嘅報酬。喺香港，向政府人員送利是曾經係日常生活嘅一部份，但係廉政公署成立咗之後，送利是已差唔多無晒。根據而家嘅法例，公務員只有收受親屬嘅利是唔受限制；私交好友嘅利是唔能夠超過2000港元；其他人唔可以過1000蚊；同時唔准收受有公事來往同下屬嘅利是。如果送利是係用作行賄，就無論邊個人、乜數量嘅利是都屬違法。一啲地方，仍然保留呢個制度。
喺香港同埋澳門嘅農曆新年期間，亦曾經有一啲不法之徒假意送財神、送年桔、送揮春、舞獅賀年等手法，迫一啲商戶同市民派利是以作回謝，以圖或企圖勒索。
東亞國家嘅人民有喺做手術前後送禮畀執刀醫生利是嘅習慣，呢種利是嘅目的係拜託醫生特別照顧同表達酬謝嘅意思，原本係東亞文化嘅一種禮數同敬意嘅表現，但係就變咗質變為醫生向病人亂咁攞利是，甚至利是成為醫生嘅主要收入來源，嚴重傷害醫生同病人嘅關係同善良風俗，因為咁，利是幾乎已經被各國政府立法禁止，但到今日仍無辦法完全杜絕。

新春習俗